b'\n_START_ARTICLE_\nVuoriston rosvot\n_START_SECTION_\nJuoni\n_START_PARAGRAPH_\nVuoriston rosvot kertoo hiljaisesta paimenesta, joka sekoitetaan karabinieerien tekem\xc3\xa4\xc3\xa4n karjavarkauteen. Paimen joutuu pakenemaan nuoremman veljens\xc3\xa4 ja lammaslaumansa kanssa vuoristoon. Lauma tuhoutuu pakomatkalla, joten paimenen on ryhdytt\xc3\xa4v\xc3\xa4 rosvoksi ja hankkittava elantonsa toisilta ihmisilt\xc3\xa4 varastamalla.\n_START_SECTION_\nTuotanto ja vastaanotto\n_START_PARAGRAPH_\nVuoriston rosvot on De Setan ensimm\xc3\xa4inen fiktioelokuva. H\xc3\xa4n oli tehnyt aiemmin dokumenttielokuvia. De Seta k\xc3\xa4ytti elokuvassa pelk\xc3\xa4st\xc3\xa4\xc3\xa4n sardinialaisia paimenia, ja sen p\xc3\xa4\xc3\xa4osassa oli Peppeddu Cosso. N\xc3\xa4yttelij\xc3\xa4t puhuivat elokuvassa omaa murrettaan, joten elokuva dubattiin italiaksi. Elokuvan alkuper\xc3\xa4isess\xc3\xa4 nimess\xc3\xa4 viitataan pieneen Orgosolon kaupunkiin, joka on tunnettu sardinialaisen rikollisuuden keskuksena. Kyl\xc3\xa4l\xc3\xa4iset eiv\xc3\xa4t ikin\xc3\xa4 puhu viereille, eiv\xc3\xa4tk\xc3\xa4 ik\xc3\xa4n\xc3\xa4 paljasta mit\xc3\xa4\xc3\xa4n karabinieereille ja pit\xc3\xa4v\xc3\xa4t italialaisia ulkomaalaisina._NEWLINE_Elokuva sai ensi-iltansa Venetsian elokuvajuhlilla 1961 ja oli ehdolla elokuvajuhlien p\xc3\xa4\xc3\xa4palkintoon Kultaiseen leijonaan. Seuraavana vuonna elokuva palkittiin parhaan kuvauksen Nastro d\xe2\x80\x99argento -palkinnolla mustavalkoelokuvien sarjassa.\n_START_SECTION_\nTyyli ja teemat\n_START_PARAGRAPH_\nDe Seta olikin 1950-luvulla ennen Vuoriston rosvoja kuvannut dokumenteissaan Sisilian kalastuskylien el\xc3\xa4m\xc3\xa4\xc3\xa4, ja kokemukset tuolta ajalta vaikuttivat my\xc3\xb6s Vuoristojen rosvojen tekemiseen. Elokuvan onkin tyylilt\xc3\xa4\xc3\xa4n dokumentaarinen, sen juoni on yksinkertainen ja kerronta ep\xc3\xa4sentimentaalista. De Seta k\xc3\xa4ytti elokuvassa l\xc3\xa4hes liikkumatonta kameraa, suosi vain hidasta liikett\xc3\xa4 ja k\xc3\xa4ytti vain muutamia erilaisia kamerakulmia._NEWLINE_De Seta kuvaa elokuvassaan, jonka p\xc3\xa4\xc3\xa4rooleja n\xc3\xa4yttelev\xc3\xa4t oikeat sardinialaiset paimenet, kuinka taloudelliset olosuhteet saattavat m\xc3\xa4\xc3\xa4r\xc3\xa4t\xc3\xa4 ihmisten sosiaalista k\xc3\xa4ytt\xc3\xa4ytymist\xc3\xa4. Elokuvassa rehelliset miehet joutuivat suorittamaan ep\xc3\xa4toivoisia tekoja hengiss\xc3\xa4 pysy\xc3\xa4kseen.'